ועדת הכלכלה, כנסת 20, פרוטוקול מספר 552, 2017-07-12 09:30

איתן כבל: בוקר טוב, אני מתכבד לפתוח את הישיבה.

איתן כבל: בוקר טוב, גברתי מנהלת הוועדה, יועצים משפטיים, דובר, רשמת.

איתן כבל: כמדי יום, אנחנו מתחילים את היום בהקראת שיר.

איתן כבל: היום יש לבת שלי, מאיה, היא בת 19, אז חיפשתי את השיר, ובסוף מצאתי את הכי קלישאתי שיש, אך כולם מכירם את השיר של שלום חנוך.

איתן כבל: האמת שניסיתי למצוא שיר, שמנסה לתאר, אך קשה למצוא משהו שהוא על הבת שלך.

איתן כבל: בסוף לא היתה ברירה, אז - קלישאתי אבל נחמד.

איתן כבל: בכל זאת נקריא אותו.

איתן כבל: מאי מאי מאיה, מאיה קטנה שלי.

איתן כבל: מה את חושבת, מה את אוהבת בי.

איתן כבל: מה היה בי מאיה, מה השתנה בי?

איתן כבל: מאיה גלי לי, גוזלי שלי.

איתן כבל: מאיה, מאיה, כלום לא נשמע יפה כמו לקרוא לך ילדתי...

איתן כבל: מאי מאי מאיה, הנה את בת עשרים – אבל אצלי זה 19.

איתן כבל: אז מה את חושבת?

איתן כבל: מה עוד אוהבת בי.

איתן כבל: מה היה בי מאיה, מה השתנה בי.

איתן כבל: מאיה גלי לי, מאמימקה שלי.

איתן כבל: מאיה, מאיה, כלום לא היה יפה כמו לקרוא לך מאיה.

איתן כבל: מאיה, מאיה קטנה שלי.

איתן כבל: והיא באמת שלי והיא מדהימה.

קריאות: מזל טוב.

איתן כבל: תודה לכם.

איתן כבל: ואני רוצה לעשות, ברשותכם, מעבר מאוד-מאוד חד, בתוקף גם התפקיד שלנו כוועדת הכלכלה, משרד החקלאות נמצא תחת הפיקוח שלנו, ואני מוצא לנכון לגנות ממש בחריפות את ההחלטה של משרד החקלאות לירות בכלבים באזור בית שמש.

איתן כבל: אני רואה את זה בחומרה רבה.

איתן כבל: זה הגיע לבג"ץ.

איתן כבל: אני מקווה מאוד שבג"ץ יאמר את דברו בצורה מאוד-מאוד ברורה והחלטית.

איתן כבל: אני אומר זאת קודם כל כאדם; ודאי כמי שהקים והוביל את השדולה לזכויות בעלי חיים בכנסת, והיתה לי הזכות להוביל עד היום אולי את החקיקה הכי מתקדמת, בין המתקדמות בעולם, פה בישראל, ב-69 שנים, וכמה שנים היתה לי זכות להוביל פה מהחוקים הכי-הכי.

איתן כבל: יש אלף ואחת דרכים כדי להתמודד עם כלבים משוטטים.

איתן כבל: חד-משמעית.

איתן כבל: ואני מתפלל, וגם נוציא מכתב מאוד חריף לשר בעניין הזה, שבו נבהיר לו בצורה הכי ברורה לא רק את ההתנגדות שלנו – את סלידתנו וסלידתי ודאי מהדרך הכל כך נלוזה, כל כך, שמי שמטריד אותך, אתה פשוט מפנה אותו.

איתן כבל: אני לא רוצה לעשת השוואות ולדבר, ואני מעדיף שלא, אבל הדברים ראוי שייאמרו, ומצאתי לנכון לומר אותם בצורה מאוד ברורה.

איתן כבל: שוב מעבר חד להצעת החוק שמונחת בפנינו, הצעת חוק העיצובים, שאני מאוד גאה בה, על הזכות שניתנה לי להוביל אותה.

איתן כבל: היום הוא הדיון האחרון, אז אנא קמצו.

איתן כבל: נראה לי שנשארו לנו עמוד-שניים.

איתן כבל: סיכמנו שלושה או שלושה וחצי עניינים שצריך לסיים אותם.

איתן כבל: ואני כבר מודיע – אני הולך להחליט על כל הדברים האלה.

איתן כבל: פחות או יותר התקרבנו.

איתן כבל: לא יהיו פיליבאסטרים.

איתן כבל: באתי היום כדי להחליט.

איתן כבל: אנו יודעים במה דברים אמורים.

איתן כבל: ביקשתי גם מהצדדים לשבת ולראות כמה הם יכולים ליצור הרמוניה, עד כמה שניתן, בין העניינים.

איתן כבל: היכן שאצטרך להכריע, גם אכריע.

איתן כבל: ברשותכם, אדוני.

<איתי עצמון: אדוני, על שולחן הוועדה מונחות שתי בקשות לדיון מחדש, קצרות, לעניין שני סעיפים: סעיף 9 וסעיף 62א.

<איתי עצמון: אני מציע שעו"ד דניאל תציג את הנושא, ולאחר מכן תהיה הצבעה על פתיחת הסעיפים לדיון מחדש.

<נעמה דניאל: רציתי לומר שאולי נוכל להקדיש את החוק לבת שלך היום.

<נעמה דניאל: ..

<נעמה דניאל: לגבי סעיף 9, לאחר דיון עם רשם הפטנטים הנכנס, חשבנו שהעניין שקבענו שם לגבי פרסום שלא כדין- - -

<איתי עצמון: סליחה שאני קוטע – פרסום בציבור שאינו פוגע בכשירות לרישום עיצוב - זו המסגרת שלנו.

<נעמה דניאל: נכון.

<נעמה דניאל: הצענו שעל פרסום שלא כדין יהיה צורך לשלוח הודעה תוך 60 יום לרשות הפטנטים, ואז אם הגורם המוסמך שוכנע שאכן הפרסום נעשה שלא כדין בידי אדם שהוא לא בעל העיצוב, זה לא יפגע בכשירות של בעל העיצוב האמתי לרישום העיצוב.

<נעמה דניאל: השתכנענו שזה נטל שעלול להיות כבד, תוך 60 יום להודיע.

<נעמה דניאל: מצד שני, לא רצינו שיתעוררו בעיות עם לו"זים ומועדים אחרים.

<נעמה דניאל: לכן כרגע, גם לאחר שבדקנו את החוק באנגליה, מה שאנו מציעים הוא שאם הפרסום נעשה בידי בעל העיצוב או כתוצאה ממידע שהושג שלא כדין תוך 12 החודשים שקדמו ליום בקשת הבקשה לעיצוב, זה פרסום שלא יפגע בכשירות לרישום העיצוב, כלומר יהיו 12 חודשים מיום שהמידע פורסם שלא כדין כד להגיש את הבקשה.

<נעמה דניאל: רק אציין שלפי הנוסח הקודם, גם היתה עלולה להתעורר בעיה בבית משפט.

<נעמה דניאל: אנחנו כתבנו שהגורם המוסמך הוא זה שצריך להשתכנע שהפרסום היה שלא כדין.

<נעמה דניאל: מן הסתם, אנחנו לא רוצים למנוע מבית המשפט לדון בדבר כזה.

איתן כבל: אני רק רוצה להזכיר, לפני שאני מעמיד להצבעה, את העניין שזו בקשה שלנו, שביקשנו להגיש – בקשה שלהם.

איתן כבל: כשאני אומר אני, זה בהסכמה והבנה.

איתן כבל: זה בא מאותם מקומות של הרצון שלנו לדייק את העניינים, כי אין הרבה חוקים שאתה יודע כשאתה מחוקק אותם, שזה למאה שנה.

איתן כבל: אני אומר את זה בראייה ארוכת טווח, ממש כך.

איתן כבל: זה לא כמו חוק תכנון ובנייה שכל שני וחמישי יש תיקון על התיקון על התיקון, והגנת צרכן.

איתן כבל: לכן אמרתי, שאני מרשה, אם יש דברים, שיש מקום לדייק ולפתוח אותם – אנחנו עושים אותם.

איתן כבל: אני מעלה להצבעה את הבקשה הדיון מחדש בסעיף 9.

<איתי עצמון: אם תוכלי להקריא את הנוסח החדש שאתם מציעים.

<נעמה דניאל: הנוסח יהיה: פרסום בציבור שאינו פוגע בכשירות לרישום עיצוב.

<נעמה דניאל: 9.

<נעמה דניאל: פרסום בציבור של עיצוב באחת מאלה, לא יפגע בכשירות להגנה על העיצוב כעיצוב רשום לפי הוראות פרק ד' – ואז לא תהיה פסקה (1) – תהיה פסקה בודדת.

<נעמה דניאל: הפרסום נעשה בידי בעל העיצוב או כתוצאה ממידע שהושג כדין או שלא כדין שמקורו בבעל העיצוב, במהלך תקופה של 12 החודשים שקדמו למועד הקובע כהגדרתו בפסקה (1) להגדרה "המועד הקובע".

<נעמה דניאל: פסקה (2) תימחק.

איתן כבל: הערות?

איתן כבל: בבקשה, אדוני.

<אסא קלינג: אסא קלינג, כאן מטעם עצמי- לא מייצג אף אדם.

<אסא קלינג: רק הערה לעניין העברית – לטעמי, אם מבטלים את פסקה קטנה (2), צריך להוריד את המילים "באחת מאלה".

<איתי עצמון: ודאי.

<איתי עצמון: נעבד את הנוסח בישיבות הנוסח.

איתן כבל: בכל מקרה, תודה.

איתן כבל: אני מעלה להצבעה.

איתן כבל: הצבעה בעד הסעיף – פה אחד סעיף 9 אושר.

איתן כבל: סעיף 9 אושר.

איתן כבל: הלאה.

<נעמה דניאל: לגבי סעיף 92, זה הסעיף שעוסק בזכויותיו של בעל עיצוב לא רשום.

<נעמה דניאל: עקב הערות שעלו פה בדיון הקודם – אני חושבת של מר משה רונן, וקיבלנו אחר כך גם הערות מעו"ד תמיר אפורי, השתכנענו שהנוסח שכתבנו – ידענו למה התכוונו, אבל הוא השתמע לשתי פנים.

איתן כבל: ביקשנו, כדי שיהיה יותר מדויק ויותר נהיר.

איתן כבל: אני מעלה ברשות

איתן כבל: כם את הבקשה לדיון מחדש.

איתן כבל: הצבעה בעד הבקשה – פה אחד הבקשה לדיון מחדש, אושרה.

איתן כבל: אני מאשר.

איתן כבל: אנא, הקריאי, נעמה.

<נעמה דניאל: זכויות בעל עיצוב לא רשום.

<נעמה דניאל: 62(א) לבעל עיצוב לא רשום הכשיר להגנה בהתאם להוראות פרק ב' מוקנית הזכות הבלעדית למנוע מכל אדם לייצר, לצורך שימוש מסחרי, מוצר נושא עיצוב שהוא העתקה של העיצוב או עיצוב אחר היוצר אצל משתמש מיודע רושם כללי שאינו שונה מהרושם הכללי שיוצר אצלו המוצר נושא העיצוב; היה המוצר נושא העיצוב מערכת של פריטים, תחול הזכות האמורה לגבי כל אחד מפריטי המערכת.

איתן כבל: אין הערות?

איתן כבל: הצבעה בעד הסעיף – פה אחד סעיף 62(א) אושר.

איתן כבל: אושר.

<איתי עצמון: הנושא הבא שאני מציע שאדוני ידון בו הוא התיקון לפקודת הפטנטים והמדגמים, הנושא שהתעורר בין היתר בעקבות הפניות של חברת קליל.

איתן כבל: נעשה ניקיון עם חברת קליל, ברשותכם.

<איתי עצמון: אנחנו מדברים על סעיף 110, תיקון לפקודת הפטנטים והמדגמים שנדון בישיבה הקודמת, אך לא אושר.

איתן כבל: הוא לא הוצבע, כי ביקשתי ששני הצדדים ידייקו ביניהם את העניינים.

איתן כבל: ברשותכם, נעמה.

<נעמה דניאל: רק אציין, ואני מתנצלת על כך, שחל שיבוש במספור האוטומטי של הקובץ, ולכן יש שני סעיפי 110.

<נעמה דניאל: עכשיו אקריא את 110 הנכון, ו-110 הבא צריך להיות 111.

<נעמה דניאל: כל הסעיפים שאחריו בהתאם – לזוז במספר אחד קדימה.

<נעמה דניאל: 110.

<נעמה דניאל: תיקון פקודת הפטנטים והמדגמים.

<נעמה דניאל: בפקודת הפטנטים והמדגמים – (1) אחרי סעיף 2 יבוא: צריכה להיות שם כותרת שוליים: תחולה.

<נעמה דניאל: 2א.

<נעמה דניאל: ההוראות לפי פקודה זו יחולו על מדגמים שערב יום תחילתו של חוק העיצובים התשע"ז-2017 התקיים בהם אחד או יותר מאלה: (1) פורסמו בציבור; (2) הוגשה בקשה לרישומם בפנקס המדגמים ערב יום התחילה כאמור; (3) היו רשומים בפנקס.

<נעמה דניאל: " (2) בסעיף 33 - בכותרת השוליים, במקום "היוצרים" יבוא "המדגם"; (ב) אחרי פסקה (3) יבוא: "(3א) אם נתבקש הרשם במועד הקבוע ובאופן הקבוע, לפני כלות התקופה השלישית, להאריך את מועד זכות המדגם ושולמה האגרה הקבועה, יאריך הרשם את תקופת זכות המדגם לתקופה של שלוש שנים מיום תום התקופה השלישית (להלן – התקופה הרביעית), ויחולו ההוראות כמפורט להלן בנוסף להוראות פסקאות (1) עד (3): (א) האגרה לפי סעיף קטן זה תהיה האגרה הקבועה לפי הוראות סעיף 33(3); (ב) מי שעשה הכנות ממשיות – אנחנו מבקשים שזה יהיה: לבצע את הפעולות האמורות בסעיף 37, במדגם שלולא הוראות סעיף קטן זה תקופת זכות המדגם השלישית בו כאמור בסעיף 33(3), הייתה תמה עד שנתיים מיום פרסומו של חוק העיצובים, זכאי לבצע את הפעולות האמורות בסעיף 37 לצרכי עסקו בלבד, גם אם הוארכה תקופת זכות המדגם כאמור בסעיף קטן זה.

<נעמה דניאל: אנחנו מבקשים, רק כדי לחדד, להוסיף סעיף קטן (ג), אקריא אותו לאט: בקשה להארכת זכות המדגם.

<נעמה דניאל: לפי הוראות פסקה זו, תוגש החל מ-90 ימים לאחר יום פרסומו של חוק העיצובים, ואולם לעניין מדגמים שמועד- - - חל לגביהם, ובמהלך 90 הימים כאמור, יחולו הוראות פסקה (4), אך בעל מדגם רשום, שהגיש בקשה לפי אותה פסקה, יהיה פטור מתשלום האגרה הנוספת, לפי הפסקה האמורה.

איתן כבל: תסבירי.

<נעמה דניאל: נתחיל מסעיף (2א) רבתי.

<נעמה דניאל: מטרתו להבהיר – משום שאנחנו ממשיכים עם תוקף הפקודה – להבהיר על מה הפקודה חלה.

<נעמה דניאל: היא תחול רק על בקשות או מדגמים שפורסמו בציבור לפני יום התחילה - בקשות שהוגשו, בין אם אושרו ובין סורבו, ועל מדגמים רשומים, שמן הסתם גם הוגשה בקשה לרישומם.

<נעמה דניאל: יכול להיות שיש פה טיפה חזרה, אבל חשבנו שעדיף להבהיר.

<נעמה דניאל: לגבי סעיף 33, הוספנו את ההסכמה שהיתה כאן בוועדה להאריך את תקופת זכות המדגם על מדגמים קיימים, שהם בתוקף - זה קשור לסעיף תחילה, שאני יכולה תכף להקריא – בעוד שלוש שנים נוספות.

<נעמה דניאל: מה שיחול על זה, זה שלושה תנאים: אחד, האגרה תהיה האגרה, שהיא כמו האגרה על ההארכה השלישית, שיש היום בתקנות; שתיים, מי שעשה הכנות ממשיות לנצל את המדגם, כלומר לעשות את הפעולות שעקרונית היה אסור לו, יוכל להמשיך לעשות את זה, כי בעצם הסתמך על מועד הפקיעה; סעיף (ג) הוא הבהרה טכנית, כי רשות הפטנטים לא תהיה ערוכה ב-90 הימים הראשונים לקלוט בקשות להארכת תוקף כאמור.

<נעמה דניאל: כלומר צריך לעשות התאמות מחשוביות.

<נעמה דניאל: לכן רצינו להבהיר בפירוש, שב-90 הימים הראשונים לא תהיה אפשרות טכנית להגיש את הבקשות, ואפשר יהיה להגישן אותן ב-90 הימים שלאחר מכן.

<איתי עצמון: כלומר זה המענה שניתן להערות שנשמעו כאן, שלפיהן לא ייפגע תוקף המדגמים האלה בגלל היעדר היערכות מחשובית, כלומר יהיו 90 ימים שבהם לא ניתן יהיה להגיש בקשות – הבקשות יוכלו להיות מוגשות רק לאחר מכן, אבל המנגנון שיוחל כאן הוא אותו מנגנון – אני אומר את זה במירכאות, אין החזר תוקף בפקודה, המנגנון שבו אפשר לבקש להחיות את המדגם, אבל יהיה פטור מאגרה כיוון שאתם לא ערוכים מבחינה מחשובית.

<נעמה דניאל: כן, אנחנו פוטרים מאגרת הפיגור.

איתן כבל: ברור.

<איתי עצמון: לאותם בעלי מדגמים רשומים יהיו- - -

<אופיר אלון: שלושה חודשים.

<איתי עצמון: חצי שנה – וממנה אתם מפחיתים את שלושת החודשים שבהם לא ניתן יהיה להגיש בקשות, ויהיו עוד שלושה חודשים.

<אופיר אלון: ערכנו בדיקה.

<אופיר אלון: בסך הכול מדובר בעשרות בודדות של מדגמים – לדעתי סדר גודל של שלושים מדגמים.

<אופיר אלון: אנחנו חושבים שיש מענה ראוי בסך הכול.

<איתי עצמון: אם כך, נצטרך להוסיף את מה שאתה אומר לנוסח, כיוון שפסק (4) של סעיף 33 לפקודה קוצבת תקופה של ששה חודשים.

<נעמה דניאל: היא קוצבת ששה חודשים מיום פקיעת התוקף, ואז אנחנו בפסקה (3) שכתבנו פה, אומרים שב-90 הימים הראשונים לא ניתן יהיה להגיש בקשה, והיתרה היא 90 ימים.

<איתי עצמון: אתם נותנים להם בפועל אפקטיבית שלושה חודשים להגיש את הבקשה.

<נעמה דניאל: נכון.

איתן כבל: אוקיי.

איתן כבל: תקראי את (ג).

<נעמה דניאל: בפסקה (4), במקום "ו-(3)" יבוא "עד (3א)", במקום "או (3)" יבוא "עד (3א)", במקום "הראשונה או השניה" יבוא "הראשונה, השניה - או השלישית, אין תקופה נוספת; והסיפא – אנחנו מבקשים למחוק אותה לאור ההוראות שכתבנו בפסקה (3), לעניין 90 הימים.

איתן כבל: נסיים קודם את העניין הזה.

איתן כבל: ברשותכם, לחברי הכנסת שהצטרפו ובעיקר לחבר הכנסת אזברגה –אני כבר אומר לך, זה סוף החוק, אחד החוקים הכי מורכבים, שגם אם אתה בתוך, זה מורכב.

איתן כבל: אז שאדוני לא ירגיש לא בנוח, כי זה לגיטימי לחלוטין.

איתן כבל: צורי, בבקשה.

<נעמה דניאל: אם אפשר להקריא את זה עם סעיף 122א.

<נעמה דניאל: תחולה.

<נעמה דניאל: הוראות סעיף הוראות סעיף 110(2) לא יחולו על מדגמים שערב יום התחילה התקיים בהם אחד מאלה: (א) הבקשה לרישומו של המדגם סורבה כאמור בסעיף 30(3); (ב) תקופת זכות המדגם נסתיימה משום שלא נתבקשה הארכה כאמור בסעיפים 33(2) או (3) ולא הוגשה בקשה כאמור בסעיף 33(4); תקופת זכות המדגם השלישית כאמור בסעיף 33(3) נסתיימה.

<נעמה דניאל: זה בעצם אומר שההארכה תהיה רק על מדגמים שהם בתוקף.

איתן כבל: מה שסיכמנו.

<איתי עצמון: רק תיקון קל.

<איתי עצמון: למעשה יום התחילה כאן זה יום התחילה של התיקון לפקודה – לא יום התחילה של החוק.

<איתי עצמון: לא 12 חודשים- - -

<נעמה דניאל: נכון.

איתן כבל: בבקשה, צורי.

איתן כבל: כבר מזהיר – לא נאומים.

איתן כבל: התייחסות נקודתית.

איתן כבל: כמו שאתה מבקש מהעובדים שלך, שיוציאו את המוצר כמו שצריך.

<צורי דבוש: צורי דבוש, יושב-ראש קליל, בשם קליל.

<צורי דבוש: תודה רבה.

<צורי דבוש: אפשר להתייחס ליום הולדת?

<צורי דבוש: כי גם לבן שלי יש יום הולדת היום.

<צורי דבוש: .. לא תכננו.

איתן כבל: מזל טוב.

<צורי דבוש: אנחנו בישיבה הקודמת – אעשה את זה קצר, כי ביקשת ממני – דיברנו על הנושא של הארכת תוקף של המדגמים הקיימים.

<צורי דבוש: עלו כל מיני הצעות.

<צורי דבוש: אנחנו ביקשנו חמש, מר קמיניץ, כשהסתכלנו על הוועדה- - -

איתן כבל: אני בסוף הכרעתי.

איתן כבל: בוא נתקדם.

איתן כבל: גמרנו.

<צורי דבוש: כיוון שהזכרת שזה חוק למאה שנה, וזה לא משהו שהולך להשתנות בעוד שנתיים, אני רוצה לפנות ללבך, לחברי הוועדה, לפנות אל הלב שלך, להעלות את התקופה משלוש שנים לארבע או חמש, לפי החלטתך.

<צורי דבוש: כפי שאמר מר קמיניץ, שלוש או ארבע – היינו הך.

<צורי דבוש: לנו זה מאוד חשוב.

<צורי דבוש: תודה.

יעקב פרי: באמת.

יעקב פרי: אנשים מבקשים ארבע שנים.

יעקב פרי: אפשר לחשוב, סוף העולם.

<נעמה דניאל: זאת היתה הפשרה.

יעקב פרי: הפשרה היא ארבע.

יעקב פרי: אתם רציתם שלוש.

<נעמה דניאל: אנחנו רצינו לא להאריך בכלל.

<נעמה דניאל: ..

<נעמה דניאל: חשוב לי לומר שמה שאמר מר קמיניץ בדיון הקודם – נכון שדיברנו על כל מיני תקופות; גם דיברנו על כל מיני מודלים, שזה לא מה שנכנס בסוף לחוק.

איתן כבל: אני אלך על 3.5...

איתן כבל: סגור, חלוט, נגמר.

<נעמה דניאל: עדיף תקופה שלמה.

איתן כבל: אני מודה שאני לא אוהב את הבקשה שלכם.

איתן כבל: אני רוצה להיות כן.

איתן כבל: אמנם היום יום ההולדת של הילדה שלי, אבל היא הפסיקה מזמן לומר: הפעם האחרונה.

איתן כבל: ועוד פעם אחרונה, ואז באה הפעם שאחרי הפעם האחרונה.

איתן כבל: אני רוצה להתייעץ עם חבריי חברי הכנסת; בכל זאת, אני לא לבד פה.

איתן כבל: מה שיכריעו חבריי – אני לא נוטה, אבל אם הם ישכנעו אותי אחרת, אני אשתכנע אתם.

איתן כבל: זה חלק מהחיים הפוליטיים.

איתן כבל: בבקשה, אבל ממש קצר.

<יותם וירז'נסקי: עו"ד יותם וירז'נסקי-אורלנד, לא מייצג שום גורם.

<יותם וירז'נסקי: אני חושב שכשלעצמו, זה דבר שלא ראוי לקבל אותו, היות שמלכתחילה ההצעה היתה לאפס, ולאחר שינויים- - -

איתן כבל: הטענה שלך נשמעה.

<יותם וירז'נסקי: האינטרס הציבורי- - -

איתן כבל: אני יודע.

איתן כבל: עו"ד אורלנד, אני זוכר את עמדתך.

איתן כבל: הרי פה זה עניין של משקולות.

איתן כבל: לכן פתחתי ואמרתי שאיני אוהב את הבקשה.

איתן כבל: אמרתי.

יעקב פרי: ארבע שנים.

איתן כבל: זה התחיל באפס.

<יותם וירז'נסקי: אצלנו בישראל יש מילה שלא נמצאת בשום מקום אחר – בקטנה.

איתן כבל: בבקשה.

איתן כבל: נכון.

איתן כבל: בקטנה לפעמים זה מיליונים.

<יונתן דרורי: יונתן דרורי, לא מייצג אף אחד, לעניין הדיון הזה.

<יונתן דרורי: אני לא מביע דעה אם אני בעד או נגד - רק אומר מי לא נמצא כאן.

<יונתן דרורי: מי שלא נמצא כאן זה כל המתחרים של קליל, שיושבים ומחכים שהמדגמים שם יהיו פגי תוקף, והם יוכלו לייצר.

<יונתן דרורי: הרבה מתחרים.

איתן כבל: תודה, מר דרורי.

איתן כבל: ברשותכם, לא אשנה את זה.

איתן כבל: אני לא מרגיש שזה הוגן.

איתן כבל: אנחנו לא שמענו את הצדדים האחרים, ואמרתי את זה גם בפעם הקודמת.

איתן כבל: אני לא רוצה לעבוד מהבטן שלי.

איתן כבל: יש שלב שיצאתי משם.

איתן כבל: עצם העבדה שהסכמתי לדון וללכת לקראת

איתן כבל: כם בעניין הזה, ולכפות על משרד המשפטים.

איתן כבל: אני לא מספר לכם את כל הדברים כפי שהם קורים מאחורי הקלעים.

איתן כבל: היה סירוב מוחלט, ואני כפיתי את דעתי.

<איתי עצמון: גם בעינינו ההסדר הזה לא היה נקי מספקות.

<איתי עצמון: אני חייב להגיד.

איתן כבל: גם היועץ המשפטי של הוועדה, שדעתנו אמונה עליי מאוד-מאוד-מאוד, וברגע שיש לו כאבי בטן במירכאות בעניין הזה, מאותם טעמים – אם הייתי מזמין והייתי מנהל כאן דיון, אני לא בטוח שזה היה נגמר בשלוש שנים.

איתן כבל: אתם מכירים את זה.

איתן כבל: אם הצד השני היה עומד כאן- - -

יעקב פרי: אני נכשלתי, אז אני הולך...

יעקב פרי: אדם צריך להודות בכישלון.

איתן כבל: אני מצטער, לא אשנה את זה.

איתן כבל: אני רוצה שתבינו – תמיד הרצון שלי הוא לייצר איזונים.

איתן כבל: כבר בדיונים הקודמים דעתי לא היתה נוחה.

איתן כבל: לא הייתי שלם לגמרי עם עצמי שהצדדים שכנגד לא היו כאן כדי להביע את דעתם.

עבד אל חכים חאג' יחיא: נכון.

עבד אל חכים חאג' יחיא: אנחנו צריכים להגן על העמדה של האנשים שלא נמצאים.

איתן כבל: נכון.

איתן כבל: זה אינטרס ציבורי.

איתן כבל: לכן אני חושב ששלוש שנים הוא איזון ראוי.

איתן כבל: אני מצביע על פסקאות (1), (2) עם התיקונים, כולל 122א רבתי.

איתן כבל: מי בעד – ירים את ידו.

איתן כבל: הצבעה בעד הסעיפים – פה אחד סעיפים 110(1), (2) ו-122א אושרו.

איתן כבל: אושרו.

איתן כבל: בבקשה.

<יונתן דרורי: בסעיף 1(1) רשמו: פורסמו בציבור.

<יונתן דרורי: זה מיותר.

<יונתן דרורי: למה פורסמו בציבור רלוונטי?

<יונתן דרורי: אנחנו רוצים שהחול הישן יוחל רק על - אם הוגשה בקשה לפי החוק הישן – זה אחת; שתיים, היו רשומים בפנקס – זה אחד; ושלוש – פורסמו בציבור – לא רלוונטי.

<נעמה דניאל: זה רלוונטי, כי לפי הפקודה, אין הגנה על מדגם לא רשום.

<נעמה דניאל: מדגמים שפורסמו בציבור לפי הוראות הפקודה, אין להם הגנה.

<יונתן דרורי: שוכנעתי כרגע.

<איתי עצמון: סעיף 110(1) ו-(2) וכן הוראת התחולה לעניין הזה שהקראת בסעיף 122א, אושרו.

איתן כבל: מה לא שנוי במחלוקת?

איתן כבל: 3.

<נעמה דניאל: אחרי סעיף 37 יבוא – (א) בסיום הדיון בתובענה על הפרת הזכות במדגם, רשאי בית המשפט להורות על– (1) השמדת הנכסים שהופקו תוך הפרת הזכות או נכסים ששימושם העיקרי והמרכזי היה לייצורם, או עשיית כל פעולה אחרת בנכסים כאמור באופן שלא יגרום נזק לבעל הזכות במדגם; (2) העברת הבעלות בנכסים שהופקו תוך הפרת הזכות כאמור לידי התובע, אם ביקש זאת, ורשאי בית המשפט, אם מצא כי התובע עשוי לעשות שימוש במוצרים כאמור, לחייבו בתשלום כפי שיקבע; (ב) הוראות סעיף קטן (א) יחולו גם לגבי נכס המצוי בידי אדם אשר לא הפר בעצמו את הזכות כאמור, והכל בכפוף להוראות סעיף 34 לחוק המכר, התשכ"ח-1968.

<נעמה דניאל: 4.

<נעמה דניאל: סעיף 55 – בטל.

<נעמה דניאל: סעיף קטן (3) עוסק בהשמדת נכסים.

איתן כבל: זו תמונת ראי לדברים – תיקונים- - -

<איתי עצמון: זה יישום הסכם טריפס.

<נעמה דניאל: כן.

<נעמה דניאל: בסעיף 55 זה ביטול העבירות הפליליות, שלא נמצא בהם צורך.

איתן כבל: תודה.

איתן כבל: הערות?

איתן כבל: אני מעלה להצבעה.

איתן כבל: מי בעד – ירים את ידו.

איתן כבל: הצבעה בעד הסעיפים – פה אחד סעיפים 110(3), (4) אושרו.

איתן כבל: פסקות (3) ו-(4) לסעיף 110 אושרו.

<איתי עצמון: סעיף 122, שעכשיו בנוסח הוא 121 בטעות – נשארו פה, אם איני טועה, סעיפים קטנים (ו) ו-(ז) שטרם אושרו.

<איתי עצמון: בסעיף קטן (ז) ניתן לדון.

<נעמה דניאל: תקנות שהותקנו מכוח פקודת הפטנטים והמדגמים החלות על מדגמים (בסעיף זה – תקנות המדגמים) יחולו, בשינויים המחויבים, על בקשות לרישום עיצוב ועל עיצוב רשום לפי הוראות חוק העיצובים, התשע"ז-2017, ויראו אותן כאילו הותקנו מכוח אותו חוק בעניינים שלגביהם נתונה סמכות להתקין תקנות לפיו, כל עוד לא נכנסו לתוקפן תקנות במקומן לפי החוק האמור או עד תום שנתיים מיום פרסומו של החוק, לפי המוקדם מביניהם, ובלבד שהתקיימו כל אלה: (1) תקנות המדגמים לא בוטלו לפי דין; (2) לא נקבעו בחוק הוראות באותם נושאים המוסדרים בתקנות המדגמים או שהתקנות סותרות את האמור בהוראות החוק; (3) תקנות אלה לא יחולו: תקנות 4, 5, 12, 14 עד 16, 18, 29, 34 עד 36, 40 עד 46, 48 עד 54, 57 עד 58, 70(2), 71 והתוספת השנייה.

<איתי עצמון: אני חושב שזה טעון הסבר.

<נעמה דניאל: מה שאנחנו רוצים לעשות כאן – בתסריט השחור, שלא נספיק להתקין תקנות לפני כניסת החוק לתוקף, נחיל את התקנות שיש היום מכוח תקנות המדגמים למעט תקנות שלא רלוונטיות, ובעצם הרשות תוכל להפעיל את החוק הזה גם אם לא הותקנו תקנות מכוחו.

<נעמה דניאל: בכל מקרה נצטרך להתקין תוך שנתיים מקסימום.

איתן כבל: פה אני רואה תחולה.

<איתי עצמון: זה אושר.

איתן כבל: אני רוצה שנהיה נעולים על הקטע הזה, כי לפעמים – אנחנו מכירים איך המערכות עובדות, ממשלה נפלה, ממשלה לא נפלה.

איתן כבל: איך אני דואג שזה נעול מספיק, שבסוף החוק – איתי.

איתן כבל: אתם מבינים מה שאני אומר.

<נעמה דניאל: כן.

<נעמה דניאל: אני חושבת שזו המגבלה שהוספנו, של השנתיים.

עבד אל חכים חאג' יחיא: העניין של שנתיים – וברוב החוקים שאנו מחוקקים, אנחנו מחכים לתקנות, ופתאום התקנות – יש פה שר, פה מנכ"ל, פה פקיד, שלא בא להם.

איתן כבל: למשל, יש שר בממשלה שבאופן עקבי לא חותם על תקנות.

איתן כבל: יש שר כזה.

עבד אל חכים חאג' יחיא: החוק הזה, השקענו בו הרבה זמן, גם מבחינתכם וגם מבחינת הוועדה.

עבד אל חכים חאג' יחיא: התקנות האלה, אני לא יודע אם אפשר לחייב אתכם בתקופה שזה יהיה, אבל בואו נראה איך אחרי שחוקקנו את החוק, ובא לך שר שתקע אותו.

עבד אל חכים חאג' יחיא: מה אנחנו עושים?

<איתי עצמון: אם הסעיף הזה לא יתקבל, למעשה חוק העיצובים אמור להיכנס לתוקף שנה מיום רישומו ברשומות, ועד השנה הזו שרת המשפטים צריכה להתקין את התקנות – אני מניח קודם כל את התקנות הנדרשות לצורך היישום, בין היתר לעניין הליכי הרישום, הגשת בקשות וכו'.

<איתי עצמון: הסעיף הזה בא לתת מענה למצב שבו מכל מיני סיבות – ואנחנו מכירים את המציאות הפוליטית – משרד המשפטים לא הספיק להתקין את התקנות שדרושות ליישום החוק.

<איתי עצמון: למעשה הסעיף המוצע כאן מחיל, בשינויים המחויבים, ודייקנו מאוד-מאוד מהם השינויים המחויבים, כלומר מעבר לכך שכתבנו שאם לא נקבעו בחוק הוראות באותם נושאים המוסדות בתקנות, או שהתקנות סותרות, גם כתבנו אילו תקנות בתקנות המדגמים, שאותם אנחנו מחילים, לא יחולו, וזה ייתן מענה לתקופה של עד שנתיים, או, ככל שיותקנו התקנות, לפני כן - לפי המוקדם.

עבד אל חכים חאג' יחיא: ואם עד שנתיים לא יהיו תקנות?

עבד אל חכים חאג' יחיא: מה קורה?

עבד אל חכים חאג' יחיא: אני רוצה ממש לחדד את הנקודה הזאת.

עבד אל חכים חאג' יחיא: וזה לא משהו שלא אמתי.

עבד אל חכים חאג' יחיא: זה קורה אצלנו.

איתן כבל: כיוון שאני מודאג כמוך, וכמוך מעלה את העניין הזה, הרי אנחנו יודעים שאתה לא יכול לסגור את העניין הזה.

איתן כבל: התיקון זה הוא המקסימום שאנחנו יכולים לייצר.

<איתי עצמון: אני מקווה שלא נזדקק לו, ושכן תספיקו.

עבד אל חכים חאג' יחיא: אני שואל מבחינת החוק.

איתן כבל: אז זה חוזר למה שיש.

<נעמה דניאל: אני מקווה שנספיק.

<נעמה דניאל: אני חושבת שנצטרך תיקון חקיקה.

עבד אל חכים חאג' יחיא: זה בדיוק מה שרציתי לשמוע.

עבד אל חכים חאג' יחיא: אם בשנתיים או תוך שנתיים לא יהיו תקנות, החוק הזה, אי-אפשר יהיה ליישם אותו.

איתן כבל: נכון.

עבד אל חכים חאג' יחיא: הממשלה תתחלף.

<איתי עצמון: בדיוק מהסיבה הזו – הסעיף הזה נותן מענה.

<איתי עצמון: אם, למשל, יהיו בחירות מוקדמות והממשלה תתחלף, ולא יהיה שר משפטים שירצה לקדם תקנות מכוח החוק, הסעיף הזה נותן את הפתרון לסוגיה הזאת.

עבד אל חכים חאג' יחיא: בין שנה לשנתיים.

<איתי עצמון: לפי המוקדם, ואנחנו מקווים שמשרד המשפטים יתקין תקנות.

<נעמה דניאל: גם אנחנו מקווים.

<תמיר אפורי: תמיר אפורי.

<תמיר אפורי: בשם עצמי, רק הערה לתשומת לבכם – אולי זה יעזור: סעיף 23 לחוק הפרשנות קובע שבמקום שחיקוק הוחלף בחיקוק אחר, ויש סמכויות לפי התקנות, כל התקנות שהיו קודם, נשארות.

<איתי עצמון: אבל זה לא המצב כאן.

<איתי עצמון: אנחנו מכירים את סעיף 23.

<איתי עצמון: המצב הזה לא חל כי הפקודה תמשיך להיות בתוקף לצד חוק- - -

איתן כבל: העניין ברור.

איתן כבל: אני מעלה את זה להצבעה, סעיף 122ז.

איתן כבל: מי בעד – ירים את ידו.

איתן כבל: הצבעה בעד הסעיף – פה אחד סעיף 122ז אושר.

איתן כבל: אושר.

<איתי עצמון: עכשיו זה התיקון העקיף, והוראות התחולה והמעבר.

<איתי עצמון: התיקון העקיף לזכות יוצרים למעט הנושא שנוגע לגופנים, שאושר בינואר האחרון.

<איתי עצמון: זה סעיף 117 בנוסח שמונח בפני הוועדה; זה אמור להיות 118.

איתן כבל: זה בחוק זכויות יוצרים.

איתן כבל: בבקשה.

<נעמה דניאל: 118.

<נעמה דניאל: תיקון חוק זכות יוצרים.

<נעמה דניאל: בחוק זכות יוצרים, התשס"ח-2007 – (1) בסעיף 7, במקומו יבוא: עיצובים ומדגמים.

<נעמה דניאל: 7(א) על אף הוראות סעיף 4, לא תהא זכות יוצרים בעיצוב כהגדרתו בחוק העיצובים, התשע"ז-2017, או במדגם כהגדרתו בפקודת הפטנטים והמדגמים, לפי העניין, המשמש או המכוון לשמש לייצור תעשייתי.

<נעמה דניאל: (ב) הוראות סעיף קטן (א) לא יחולו על יצירה שהיא אחת מאלה ומהווה חלק מעיצוב או ממדגם, לפי העניין: (1) יצירה אמנותית שהיא ביטוי דו-מימדי, המופיעה על גבי מוצר או חפץ, לפי העניין; (2) יצירה שהיא ביטוי של דמות, אירוע או מקום, מציאותיים או בדיוניים, המבוטאת בצורתו של מוצר או של חפץ, לפי העניין או מופיעה על גבי מוצר או חפץ, לפי העניין; (3) - זו יצירה אדריכלית – אנחנו מבקשים למשוך את הבקשה.

<נעמה דניאל: יצירה שקבע השר, ורשאי הוא לקבוע סוגי יצירות לעניין זה.

<נעמה דניאל: (ג) לעניין סעיף קטן (א), יראו עיצוב או מדגם כמשמש או כמכוון לשמש לייצור תעשייתי אם מתקיים בו אחד או יותר מהתנאים האמורים בתוספת; השר רשאי, בצו, לשנות את התוספת.

<נעמה דניאל: את סעיף קטן (2), שימוש בשרטוטים – אנחנו מבקשים למשוך.

<נעמה דניאל: זה משהו שהוא נכון היום מכוח פסיקה.

<נעמה דניאל: רצינו לעגן את זה בחקיקה.

<נעמה דניאל: זה עורר הערות לגבי הנוסח.

<נעמה דניאל: ניסינו להתאים את הנוסח, ואנחנו מאוד לא רוצים לעכב את הדיון, ולכן אנו מבקשים למשוך.

<נעמה דניאל: העיקרון ימשיך לחול מכוח הפסיקה.

<נעמה דניאל: (3) בסעיף 60(א)(1), אחרי המילים "עותקים מפרים" יבוא "או נכסים ששימושם העיקרי והמרכזי היה לייצורם" ובמקום המילה "בהם" יבוא "או עשיית כל פעולה אחרת בעותקים או בנכסים כאמור באופן שלא יגרום נזק לבעל הזכות ביצירה".

<נעמה דניאל: (4) בסופו יבוא: "תוספת.

<נעמה דניאל: (סעיף 7(ג) יראו עיצוב או מדגם כמשמש או כמכוון לשמש לייצור תעשייתי אם מתקיים בו אחד או יותר מאלה, לפי העניין: (1) עיצוב שהוגשה בקשה לרישומו כעיצוב רשום כהגדרתו בחוק העיצובים, בין אם נרשם בעקבותיה עיצוב ובין אם לאו; (2) עיצוב לא רשום כהגדרתו בחוק העיצובים, שסומן בהתאם להוראות סעיף 63 לחוק העיצובים; (3) מדגם – גם כאן זה צריך להיות – שהוגשה בקשה לרישומו לפי פקודת הפטנטים והמדגמים; (4) יותר מחמישים מוצרים נושאי העיצוב יוצרו בפועל בכל עת לאחר מועד עיצובו של העיצוב, או מכוונים להיות מיוצרים, במועד עיצובו של העיצוב, בין באמצעים תעשייתיים ובין בעבודת יד; ואולם, היה המוצר נושא העיצוב מערכת של פריטים כהגדרתה בחוק העיצובים, התשע"ז-2017, יראו את המערכת כמוצר אחד לעניין זה; (5) מאפיין חזותי אחד או יותר של העיצוב משמש או מכוון לשמש, לרבות כהדפס, בבדים, וילונות, טפטים, שטיחים ובמוצרים דומים, שנמכרים לפי אורך.

<נעמה דניאל: (6) סעיפים קטנים (4) ו-(5) יחולו, בשינויים המחויבים, גם לגבי מדגמים.

<נעמה דניאל: " דיברנו על הנושא הזה גם בישיבות קודמות.

<נעמה דניאל: אמרנו שזה אחד הנושאים הכי מסובכים.

<נעמה דניאל: שום מקום בעולם לא הגיע להכרעה – בטח שלא הכרעה מיטבית.

איתן כבל: גופן כבר אושר.

<נעמה דניאל: אנחנו בהתחלה- - -

איתן כבל: גברתי, תני לי לקחת לשנייה את המושכות.

איתן כבל: כיון שעסקנו בעניין, דיברנו על המורכבות, שזה אחד הנושאים היותר מורכבים בעולם שבו אנחנו עוסקים, ונכון לרגע זה אף מדינה לא הצליחה לתת מענה חלוט לשאלות, בעיניכם- - -

<חגי נצר: זה ממש לא משקף את ה- - -

איתן כבל: חברים יקרים, אמרתי שאתה אמרת?

<חגי נצר: לא.

איתן כבל: זה הכול.

איתן כבל: אמרתי – אני מציג צד אחד.

איתן כבל: ייתן לי אדוני להשלים, ותראה שהכול יסתדר, גם אם לא יוסכם.

איתן כבל: לפחות בפתיח.

איתן כבל: ברשותך.

איתן כבל: כדי שנדייק, מה שמשרד המשפטים הציג בפנינו, אמר בצורה ברורה שאין לו יכולת להביא משהו שהוא חד חד-ערכי לשיטתו, שלפיו אנחנו יכולים לומר – ב-OECD נוהגים בצורה זו וזו, ואנחנו הולכים בקו הזה.

איתן כבל: אזכיר לכם, שלבקשתי הסעיפים האלה – כמעט אף אחד מהם לא היה קיים בכחול; אני הנחיתי את משרד המשפטים לבוא בדברים אתכם, ולנסות להתקרב עד כמה שניתן.

איתן כבל: אני יודע שאין דעתכם נוחה באופן מלא או לחלוטין – תכף נשמע את הדברים גם של חגי וגם של עו"ד אפורי, ונשאל את השאלות.

איתן כבל: אני חד-משמעית, כפי שלא קיבלתי את עמדתם המלאה, אין לי תוכניות למצוא את נקודת האיזון, שכל אחד ייצא ויגיד: ניצחתי.

איתן כבל: זה לא יכול להיות המצב בנסיבות האלה.

<חגי נצר: זה גם לא המטרה, לנצח.

איתן כבל: אני מודאג כשאחד הצדדים אומר לי: זו לא המטרה.

איתן כבל: אני יודע לומר איך אני רוצה לראות את הצדדים.

איתן כבל: אני אומר את זה כפתיח כדי שנגלוש לתהליך בצורה מכובדת.

איתן כבל: נעמה, או מי מנציגי הממשלה, אם תרצו להוסיף, ואז נאפשר לאורחים המכובדים ולחברי הכנסת.

איתן כבל: בבקשה, נעמה.

<נעמה דניאל: כפי שאמרנו בדיון הקודם, הגשנו עמדת יועץ בשאלה של פרשנות סעיף 7 עוד טרם ניתנה הכרעה של בית המשפט העלין, אבל היא תצטרך להיות בחודשים הקרובים כי השופט רובינשטיין שיושב בהרכב הזה פרש, ויש לו זמן מוגבל לסיים את פסקי הדין.

<נעמה דניאל: העמדה שאנו מציעים כאן לוועדה היא שונה מאוד ממה שהוגשה בעמדת היועץ.

<נעמה דניאל: כפי שאמרתי בדיון הקודם, כשכתבנו את עמדת היועץ ראינו שהבעיות המרכזיות שמתעוררות הן עם יצירות דו-ממדיות שאחר כך עושים מהן מוצרים.

<נעמה דניאל: השתכנענו שצריך לתת לזה מענה, ולכן הצענו את הנוסח שבפני הוועדה שהולך בעינינו כברת דרך מאוד-מאוד משמעותית לקראת מי שפנו אלינו.

<נעמה דניאל: אחרי שבדקנו את הדין בעולם, והוא מתבסס הרבה פעמים על פסיקה, כי החוק אומר: יש חפיפה מלאה, ויש רף מקוריות, אבל אז הפסיקה אומרת ומפרשת מהו אותו רף מקוריות, ויש סיבוכים והסתובבויות סביב עצמם של בתי המשפט, הגענו למסקנה שהמודל הקנדי יכול, מצד אחד, ללכת לקראת בעלי הזכויות בנושאים שהם העלו בפנינו, ומצד שני, לספק ודאות לשוק בצורה שבעינינו היתה הכי מאוזנת.

<נעמה דניאל: לכן הצענו את התיקון שמונח בפני הוועדה.

איתן כבל: אוקיי.

איתן כבל: בבקשה.

עבד אל חכים חאג' יחיא: לגבי (ב3) – יצירת אדריכלות שהיא בניין או מודל לבניין.

עבד אל חכים חאג' יחיא: למה מושכים את זה?

עבד אל חכים חאג' יחיא: יש מתכנן, אדריכל, ואני באתי והעתקתי ממנו.

<נעמה דניאל: נתחיל בזה שיצירה אדריכלית מוגנת מכוח חוק זכות יוצרים – זה מכוח אמנות בין-לאומיות.

<נעמה דניאל: אלה מאפשרות לנו לייצר הסדרים שונים למדגמים, שהם מוצרים תעשייתיים, ויכולים להיות גם יצירת אומנות שימושית.

<נעמה דניאל: היום לפי החוק אין חפיפה בין זכות יוצרים למדגמים, והתקנות קובעות שאם חפץ שנושא מדגם יוצר ביותר מ-50 יחידות, הוא יהיה מוגן רק כמדגם ולא כיצירה.

<נעמה דניאל: זה יכול לחול גם על בניינים.

עבד אל חכים חאג' יחיא: ובניין אחד שהעתקתי?

<נעמה דניאל: הוא יהיה מוגן כיצירה.

<נעמה דניאל: זה גם לפי התיקון שאנחנו מביאים כאן.

עבד אל חכים חאג' יחיא: כשאמרת שלא יחול, בניין – זה חל.

<נעמה דניאל: בניין, זה יהיה יצירה.

<נעמה דניאל: אם הוא ייוצר ביותר מ-50 יחידות, הוא יוכל להיות עיצוב, ואז הוא לא יקבל יותר הגנה של זכות יוצרים.

<איתי עצמון: זה מכוח תקנות המדגמים.

<נעמה דניאל: כן, והתוספת.

עבד אל חכים חאג' יחיא: לכן לא הבנו למה משכתם את זה.

<נעמה דניאל: משכנו את זה אחרי דיון גם עם המשנה ליועץ המשפטי לממשלה.

<נעמה דניאל: כדאי לומר שמתן זכות יוצרים ביצירה שהיא חפץ או מוצר שימושי, מעוררת כל מיני קשיים.

<נעמה דניאל: אחד מהם זה גם התקופה המאוד-מאוד ארוכה שלא מאפשרת יצירה דומה או יצירות נגזרות, שמבוססות באופן מהותי, כלומר אם עושים משהו שהוא מאוד דומה, הוא יהיה אסור, לפי חוק זכות יוצרים, וגם יש זכות מוסרית ביצירות כאלה.

<נעמה דניאל: בפסיקה שוב ושוב נפסק, שהריסה של יצירה גם יכולה להיות הפרה של הזכות המוסרית.

<נעמה דניאל: הריסה של בניין, מן הסתם בעייתי למנוע אותה מכוח חוק זכות יוצרים, במיוחד בימים אלה של תמ"א שעושים.

עבד אל חכים חאג' יחיא: תמ"א, פינוי בינוי, התחדשות עירונית, כל החוקים האלה שלפעמים לא מבינים למה.

<נעמה דניאל: לכן חשבנו שהאיזון הנכון, שאם יוצרה יצירה אדריכלית, ייחודית, כן יחולו עליה הוראות זכות יוצרים, אבל אם מדובר במשהו שהוא יותר גנרי, ביותר מ-50 יחידות – יש יותר מ-50 בניינים שהם אותו דבר, האינטרס הציבורי הוא כן לאפשר- - -

עבד אל חכים חאג' יחיא: זה אותו דבר - משנים פה מרפסת, זה השתנה?

עבד אל חכים חאג' יחיא: זה עניין פילוסופי כזה.

עבד אל חכים חאג' יחיא: בניין אחד, ושינינו את הצורה של אחד החלונות, אז זה שונה.

עבד אל חכים חאג' יחיא: האם זה שונה?

עבד אל חכים חאג' יחיא: זה ילך לפרשנות.

<נעמה דניאל: זה יכול להיות יצירה נגזרת.

איתן כבל: כן, זה מסוג הדברים שאתה מרים אבן, ואז יש לך עוד אבן ועוד אבן.

עבד אל חכים חאג' יחיא: ברור.

עבד אל חכים חאג' יחיא: לכן שאלתי על כל הסעיף, למה מחריגים אותו.

איתן כבל: אוקיי.

איתן כבל: בבקשה.

<תמיר אפורי: שלום.

<תמיר אפורי: תודה רבה לך ולמשרד המשפטים על הדיון בנושא הזה.

<תמיר אפורי: הנושא מאוד חשוב, ואני בהחלט חושב שזה ראוי לתודה והערכה, שדנים פה.

<תמיר אפורי: חוק העיצובים עוסק בהרבה מאוד נושאים, ויש השלכה ישירה על דברים שקורים גם בחוק זכות יוצרים.

<תמיר אפורי: ב-2007, כשנחקק חוק זכות יוצרים, הוחלט כבר אז שהנושא הזה, שהיה זכות יוצרים ועיצובים, יידון כשיהיה חוק העיצובים, כך שהכול הולך לפי התוכנית, וזה בסדר גמור.

<תמיר אפורי: עכשיו אני רוצה לדבר לגופו של עניין.

<תמיר אפורי: יש הלכה אנגלית עתיקה, king features, שקבעה, ביחס לחוק הקיים אצלנו בחוק זכות יוצרים, שהוא כמעט מילה במילה החוק שהיה קודם לכן החוק האנגלי – אותו חוק שחל באנגליה, ואמרה כך: אם יש יצירה שבהמשך חייה מייצרים על יסודה מוצרים, היא לא מאבדת את זכות היוצרים שלה; היא נשארת יצירה, ומי שילך בעתיד ויעתיק את המוצרים, הוא מפר את זכות היוצרים ביצירה.

<תמיר אפורי: הדוגמה שהיתה באותה פרשה היא דוגמה פשוטה: היתה דמות מצוירת של פופאי, הרשו לעשות כמות מסוימת של בובות של פופאי, ומישהו אחר העתיק את הבובות.

<תמיר אפורי: אני לא מדבר על הזכויות של מי שעשה ראשון את הבובות – הוא, שירשום, שלא ירשום - שיעשה מה שהוא רוצה.

<תמיר אפורי: אבל מי שצייר את הציור, יש לו זכות יוצרים.

<תמיר אפורי: הוא נתן לאחד רשות, והעובדה הזאת לא הופכת אותו באותו רגע להיות מוקצה מחוק זכות יוצרים, לאבד את הזכות שלו בציור, לאבד את הזכות המוסרית.

<תמיר אפורי: לא מתקבל על הדעת.

<תמיר אפורי: מה אמר בית הלורדים באנגליה - באנגליה אחד אחרי השני השופטים כתבו בצורה חריפה – איזה מין טענות אלה?

<תמיר אפורי: המעתיק מספר לנו סיפורים, שמישהו אחר קודם עשה בובות, נשללת זכות היוצרים של היוצר?

<תמיר אפורי: ברוח הזו נפסקו בישראל פסקי דין, לפי החוק הקודם.

<תמיר אפורי: השופט גדעון גינת – הוא כבר פרש, אבל פסקי הדין שלו ממשיכים ללוות אותנו – נתן פסק דין מנומק ומסודר באחת הפרשות בעבר.

<תמיר אפורי: היו עוד אזכורים של הנושא הזה.

<תמיר אפורי: בעוונותיי בחוק הקודם ב-2007 אני הצעתי אותו בכנסת, ונשאלתי לפרוטוקול על-ידי נציג לשכת עורכי הדין, רק כדי לוודא – היה ברור שזה המצב, אבל רצו שזה יהיה לפרוטוקול – שאל אותי נציג לשכת עורכי הדין: הכוונה היא לאמץ את החוק הקודם על פסיקותיו בלי לגעת?

<תמיר אפורי: אמרתי: אכן כן.

<תמיר אפורי: זו הכוונה.

<תמיר אפורי: לא נוגעים – משאירים את זה.

<תמיר אפורי: עמדת משרד המשפטים היא שונה, שהחוק של 2007 כן שינה את הדין הקודם, ולכן נדרשנו לכל הסיפור, כדי לעשות פה סדר.

<תמיר אפורי: אני עכשיו לא דן בשאלה, חוק 2007 – מה אומר, כן או לא.

<תמיר אפורי: זה לבית משפט.

<תמיר אפורי: עכשיו יש הזדמנות לוועדת הכלכלה הנכבדה לומר מה ראוי שיהיה מכאן ולהבא.

<תמיר אפורי: למעשה מה שאני מבקש מהוועדה לעשות זה לא מסובך – זה לקחת הלכה שתמיד נהגה בארץ, היא נוהגת במדינות נוספות, התוצאה שלה – גם אם זה לא מנוסח כך - בכל העולם יש חוקים ברוח הזו, והיא מתיישבת עם תפישות של זכויות יוצרים.

<תמיר אפורי: כמה דוגמאות כדי לסבר את הדעת.

<תמיר אפורי: אדם כתב שיר- - -

איתן כבל: אני מבקש - אמרתי דקות.

איתן כבל: אדוני כבר מדבר כמה דקות.

איתן כבל: אני מקצה לך חמש דקות.

<תמיר אפורי: תודה רבה.

<תמיר אפורי: מצוין.

<תמיר אפורי: יוצר שכתב שיר, נתן לחברת תקליטים, המצב הוא כזה: יוצר כתב שיר.

<תמיר אפורי: הרשה למבצע לבצע, ולמפיק תקליט, להקליט.

<תמיר אפורי: יש זכויות המבצע בביצוע, ויש זכויות למפיק התקליט בתקליט, ויש זכויות ליוצר בשיר שלו.

<תמיר אפורי: האם העובדה שהשיר שלו נכלל בתקליט באיזשהו אופן גורעת מהזכות שלו בשיר?

<תמיר אפורי: ממש לא.

<תמיר אפורי: אם מחר בבוקר יפקעו הזכויות בתקליט, יבוא אדם, יגיד: פקעו הזכויות בתקליט - אני משכפל את זה, לא אכפת לי מהיוצר.

<תמיר אפורי: לא.

<תמיר אפורי: הדין אומר שהזכות של היוצר נשארת גם אם הזכות של המפיק פוקעת.

<תמיר אפורי: אותו דבר לגבי המבצע.

<תמיר אפורי: אני אוצר של יצירה במוזיאון, פסל ידוע ומפורסם.

<תמיר אפורי: יעקב אגם – יש דברים תלת-ממדיים.

<תמיר אפורי: יש יצירה.

<תמיר אפורי: שמים אותה על הקיר.

<תמיר אפורי: היא מאוד יפה.

<תמיר אפורי: עוברות השנים, ועיריות ברחבי העולם מבקשות מיעקב אגם רשות, לשים את זה על הקיר של העירייה שלהם, או הכיכר עם המזרקות, לשים בכיכרות של הערים שלהם.

<תמיר אפורי: עברו שנתיים, שלוש, חמש.

<תמיר אפורי: זו יצירה של יוצר.

<תמיר אפורי: הוא הרשה.

<תמיר אפורי: אז ביום שהוא ירשה 51 עותקים מהמזרקה שלו בכיכרות ברחבי העולם, אין לו יותר זכות יצרים, אין לו זכות מוסרית.

<תמיר אפורי: כל אדם בכל מקום – אנחנו מדברים על החוק הישראלי כמובן – כל אדם בישראל, מתי שמתחשק לו, יכול לקחת את הכיכר הזאת, לעשות אתה כל דבר, לשכפל אותה בלי סוף פעמים ולהרוס אותה ולשנות אותה?

<תמיר אפורי: כי זכות יוצרים פקעה - כך לגישת משרד המשפטים.

<תמיר אפורי: אני מייצג פה חברות סרטים, ולהן הנושא של מסחור של יצירות הוא מקור מרכזי להחזר השקעותיהן.

<תמיר אפורי: זה לא עניין שנחמד שיהיה; זה הבסיס של התפישה העסקית של חברות סרטים.

<תמיר אפורי: חברת סרטים או משחקים, יושבים שם אנשים, מציירים ציורים, מפתחים תפאורות.

<תמיר אפורי: כל אלה הן יצירות.

<תמיר אפורי: בהמשך הדרך ודאי שיש תוכנית לייצר מוצרים על בסיס אותן יצירות.

<תמיר אפורי: בדרך כלל זה יהיה בזיכיונות – נותנים לחברה של בגדים לייצר תחפושות, נותנים לחברה של פלסטיקים לעשות פלסטיקים.

<תמיר אפורי: כל אחד, מה שהוא יודע לעשות.

<תמיר אפורי: חברות סרטים לא יוצרות פלסטיקים.

<תמיר אפורי: הן נותנות רשיונות וזיכיונות.

איתן כבל: גם לסינים הם נותנים?

<תמיר אפורי: הם נותנים למי שצריך.

איתן כבל: סתם שאלתי.

<תמיר אפורי: לא חושב שזה כל כך משנה.

<תמיר אפורי: יש יצירה, נניח הכרכרה של הנסיכה, והיא כרכרה שאף אחד לא יכול להתווכח שציירו אותה והיא על המסך.

<תמיר אפורי: נותנים רשות לבצע כרכרות כאלה כדי למכור אותם לילדים שראו את הסרט.

<תמיר אפורי: זה חלק מהפרנסה.

<תמיר אפורי: לשיטת משרד המשפטים, בדקה שנתנו רשות לעשות את הכרכרה הזאת למישהו, זה הפסיק להיות יצירה; זה הופך להיות מוגן מכוח דיני העיצובים, ומה תהיה התוצאה?

<תמיר אפורי: היא תהיה מאוד פשוטה: מי שייצר את הכרכרה זה לא חברת הסרטים - זה מישהו אחר.

<תמיר אפורי: הוא אולי יבוא לרשום גם עיצוב בישראל, אולי לא.

<תמיר אפורי: בשום מקום בעולם לא נהוג ללכת לרשום על זה עיצובים.

<תמיר אפורי: אני לא רואה איך השוק יכול להתנהל דווקא במדינת ישראל, אור לגויים, יבואו לפה במיוחד לרשום עיצובים, שבל מקום אחר לא רושמים.

<תמיר אפורי: אני לא חושב שזה יכול לעבוד, אבל נניח שיבואו לרשום פה - מי ירשום את זה?

<תמיר אפורי: זה שייצר את הפלסטיקים.

<תמיר אפורי: יכול להיות שאחרי שלוש שנים הוא יחליט שהמוצר לא מעניין אותו יותר, אז הוא לא יחדש.

<תמיר אפורי: חברת הסרטים, לפי שיטת משרד המשפטים, אין לה זכויות בכלל.

<תמיר אפורי: כל אדם, מי שרוצה, יכול לייצר את הכרכרה הזאת בלי רשות.

<תמיר אפורי: משרד המשפטים עשה פה מהלך שאני מכבד, וכיסה חלק מהדברים.

<תמיר אפורי: טוב עשה.

<תמיר אפורי: כיסה את העניין של דמות.

<תמיר אפורי: יש המון ביטויים שאני לא יודע איך מפעילים אותם בעולם המציאות אבל לא נורא – מקום או אירוע.

<תמיר אפורי: לא יודע איך יכול להיות עיצוב שהוא מקום או אירוע, אבל נניח לזה.

<תמיר אפורי: העתקה מסעיף קנדי.

<תמיר אפורי: לבריאות.

<תמיר אפורי: העיקר זה דמות.

<תמיר אפורי: ועשו עוד דבר נכון, שגם עליו אני מברך – ביטוי דו-ממדי, אבל לא עשו את הדבר הכי חשוב – לא השאירו בספר החוקים, או באופן מפורש הם מתכוונים שלא יהיה בספר החוקים ביטוי לדוקטרינה, שהיא חלק מהמשפט הישראלי מאז ומעולם, ומכבדת את היוצרים.

<תמיר אפורי: יוצר שיצר יצירה, גם אם אחר כך עושים שימושים על בסיס היצירה שלו, נותרת לו זכות יוצרים, והיא לא נפגעת.

<תמיר אפורי: תודה רבה.

איתן כבל: תודה, אפורי.

איתן כבל: ייצגת את עמדתך בצורה מכובדת.

איתן כבל: חגי, משפט או שניים, בבקשה.

<חגי נצר: אי רוצה גם חמש דקות.

איתן כבל: לא.

איתן כבל: אם הייתי יודע, הייתי נותן לו שלוש דקות.

איתן כבל: יש לך שלוש דקות.

איתן כבל: הוא כבר אמר די והותר.

איתן כבל: דבר.

איתן כבל: אני כבר אומר לכם – אני הולך להכריע.

איתן כבל: אין פה יום לימודים ארוך.

<חגי נצר: לכן, כבוד היושב-ראש - אני משוכנע שאחרי שאני אומר את הדברים- - -

איתן כבל: חגי, בלי הקדמות.

<חגי נצר: מהות חוק זכות יוצרים מוגדרת בחוק זכות יוצרים.

<חגי נצר: כמו שחוזה זה הצעה וקיבול, מה זה זכות יוצרים.

<חגי נצר: אני מקריא מחוק זכות יוצרים, שנבין את הקושי שנוצר: סעיף 11: זכות יוצרים ביצירה היא הזכות הבלעדית לעשות ביצירה או בחלק מהותי ממנה פעולה אחת או יותר כמפורט להלן, בהתאם לסוג היצירה.

<חגי נצר: כלומר רק לבעל זכות יוצרים - העתקה כאמור בסעיף 12 לגבי כל סוגי היצירות.

<חגי נצר: אני מקריא סעיף 12: העתקה של יצירה היא עשיית עותק של היצירה בכל צורה מוחשית, לרבות עשיית עותק תלת-ממדי של יצירה דו-ממדית, עשיית עותק דו-ממדי של יצירה תלת-ממדית.

<חגי נצר: פה מגיעה הנקודה.

<חגי נצר: כלומר החוק אומר: המהות, הבסיס של כל מה שאני נותן, זה חוק זכות יוצרים.

<חגי נצר: אני נותן לך, אדון כבל, אם ציירת ציור, את הזכות לקחת אותו, לשכפל אותו, לתת רשיון למישהו לשכפל אותו באלפי פוסטרים, וגם לעשות ממנו דמות תלת-ממדית - זה כתוב, ולהרוויח מזה.

<חגי נצר: אין טעם להקנות הגנה כדי לשים את הציור במגירה.

<חגי נצר: מה אני צריך הגנה בשביל זה?

<חגי נצר: יש פה עניין מסחרי.

<חגי נצר: עכשוי ניקח את הדוגמה שנתן עו"ד אפורי.

<חגי נצר: נניח שיש, כמו בתיק של פופאי, יש אוטו של באטמן.

<חגי נצר: יש קומיקס.

<חגי נצר: ישב מאייר, יש לו זכות יוצרים.

<חגי נצר: החברה עכשיו נותנת רשיון לחברת צעצועים, לייצר את האוטו הזה של באטמן.

<חגי נצר: לפי המהות, הלב של פקודת זכות יוצרים, כשהיא עושה את זה, היא מממשת את הזכות.

<חגי נצר: אם אני עכשיו לוקח – ניקח את האוטו של באטמן, שזו המהות, לתת זכות ליצרן לייצר צעצוע של אוטו באטמן ולשמור על זכות היוצרים – זו המהות, ניקח את החוק החדש, את ההצעה.

<חגי נצר: עכשיו אני מסתכל על ההצעה, על סעיף 7.

<חגי נצר: כתוב כך: על אף הוראות סעיף 4 לא תהא זכות יוצרים בעיצוב כהגדרתו בחוק העיצובים.

<חגי נצר: האוטו של באטמן – אני אומר לאדוני – נופל על ההגדרה הזאת, כי זה דברים חופפים, כי עיצוב זה עיצוב.

<חגי נצר: זה אובייקט וכו', וזה צעצוע, אז גם נועד לצורך פונקציונלי, לשעשע את הילדים.

<חגי נצר: ואז פטרו בסעיף קטן (1), אמרו ככה:

<חגי נצר: למרות שאנחנו שוללים את זכות היוצרים בנסיבות האלה, שזה עיצוב, אזי אם זו יצירה אומנותית שהיא ביטוי דו-ממדי שמופיעה על גבי מוצר, אז היא לא תישלל.

<חגי נצר: כלומר אם לקחתי את התמונה של באטמן או את הציור של האוטו של באטמן, ושמתי אותו, הדבקתי אותו על חפץ – על תיק, על קלמר, על סדין של ילדים, לא יודע מה – זה בסדר.

<חגי נצר: הלכו חצי דרך לקראתנו; אבל אם אני נותן למישהו את הזכות הנוספת שכתובה בחוק זכות יוצרים, לעשות את האוטו של באטמן בתלת-ממד – לא כתוב.

<חגי נצר: בסעיף 2 כתוב: יצירה שהיא ביטוי של דמות, אירוע או מקום – קודם כל, אני לא מבין למה יצירה ולא יצירה אומנותית.

<חגי נצר: מה ההבדל בין סעיפים 1 ו-2 לעניין הזה?

<חגי נצר: אבל כאן אני נופל עם האוטו.

<חגי נצר: האוטו הזה של באטמן הוא דוגמה לכל השוק.

<חגי נצר: כך זה מתנהל.

<חגי נצר: כך היה פסק דין פופאי.

<חגי נצר: לכן אני מציע, להכניס עוד סעיף קטן שאומר בדיוק את הדברים שאמר כבוד השופט גינת, כשפירש את זה.

<חגי נצר: הוא אמר דבר נורא פשוט, וזו ההצעה.

<חגי נצר: הוא אמר כך: יצירה שעוצבה- - -

איתן כבל: גדעון גינת הוא מהמחוזי תל-אביב, נכון?

איתן כבל: במאמר מוסגר – הוא עשה עבורי את אחת ההחלטות היותר דרמטיות, שהוא אישר לי להתמודד להסתדרות בפעם הקודמת.

איתן כבל: ממש לפני פרישתו.

איתן כבל: החלטה תקדימית על הזכות להיבחר, שהיא זכות בסיסית.

<חגי נצר: כבוד השופט בדימוס גינת אומר:

<חגי נצר: סעיף 22 – שזה סעיף 7 - נתפרש על-ידי בית הלורדים בעניין king features, וקבע שני עקרונות: העתקה מהעתק כמוה כהעתקה מהמקור; בי"ת, יצירה שעוצבה מלכתחילה כיצירה כשרה להגנת זכות יוצרים - כמו המכונית של באטמן – בסוגריים הוא כותב:

<חגי נצר: יצירה ספרותית או אומנותית דו-ממדית, למשל – לא תאבד את הגנת זכות היוצרים רק משום שמאוחר יותר שימשה כמודל לשכפול מוצר הכשר כשלעצמו להגנת מדגם או עיצוב.

<חגי נצר: יש להוסיף את זה פה בחוק.

<חגי נצר: זה הבסיס.

<חגי נצר: ודבר אחרון – יש בלבול עם העניין של תעשייתי.

<חגי נצר: זה בלבול שכל הזמן מכניסים אותו, וגם שופטים.

<חגי נצר: העובדה שמשהו – החוק הזה, אם אדוני יקרא אתו במשקפיים רגילים, יוצא ממנו שכאילו אם משהו שמשמש לייצור תעשייתי, זה אינדיקציה להיותו עיצוב.

<חגי נצר: כלומר אם אדוני יקרא, וגם אם היועץ המשפטי של אדוני יקרא, כתוב כך: מקום שזה משמש לייצור תעשייתי, אז- - -

איתן כבל: הבנתי מה אדוני אומר.

<חגי נצר: החוק החדש אמר הפוך, הוא אמר: קודם כל אתה בודק אם זה עיצוב.

<חגי נצר: אם הגעת למסקנה שזה עיצוב, ושבעקבות זה נשללת זכות היוצרים- - -

איתן כבל: תודה.

איתן כבל: העניין ברור.

איתן כבל: אתה אומר את זה פעם בתימנית, פעם ברוסית, פעם בגרמנית – את אותו דבר.

איתן כבל: הבנו.

איתן כבל: הבנתי.

<חגי נצר: אדוני מבין שפוסטרים ותקליטים- - -

איתן כבל: אדוני, לא רק הבנתי.

איתן כבל: הקשבתי.

איתן כבל: זה בסדר.

איתן כבל: בתימנית אומרים מתטן...

איתן כבל: אתה טוחן אותי מכל הכיוונים.

איתן כבל: עזוב, די.

איתן כבל: עמדתך נשמעה.

איתן כבל: אני אומר את זה בצורה מכובדת.

איתן כבל: ברשותכם, אני רוצה לברך את האורחים של אילן ביטון, סגן מנהל מחלקת הפרוטוקולים – את אבנר ולאה הירשפלד מנתניה.

איתן כבל: ברוכים האורחים.

איתן כבל: בבקשה.

<נורית אשר פניג: אני עו"ד נורית אשר פניג, מייצגת את ארגון איגוד האומנים הפלסטיים בישראל – זה ארגון שמיצג מעל אלף אומנים פלסטיים בישראל, ואני חושבת שהשינוי כאן של חוק זכויות יוצרים נוגע בראש ובראשונה לאומנים פלסטיים, אוכלוסייה שאינה מוגנת כמעט כלל על-ידי חוקים במדינת ישראל.

<נורית אשר פניג: פה יש פגיעה מהותית באומנים.

<נורית אשר פניג: אתן שתי דוגמאות: הראשונה, יעקב אגם.

<נורית אשר פניג: מאוד קל לראות את הקו האומנותי שלו, ויעקב אגם, בין השאר, הוציא גם כריכה של ספר תורה; כריכה שנמכרת מעל 700 עותקים במחירים מאוד-מאוד גבוהים בשל המוניטין הרב שלו, בשל הקו האומנותי הברור של יעקב אגם.

<נורית אשר פניג: לא יכול להיות מקרה, שיצירה כזו לא תהיה מוכרת תחת זכויות יוצרים, ותידרש הגנה של עיצוב.

<נורית אשר פניג: דוגמה נוספת של אמנים גדולים כמו מנשה קדישמן, שיוצרים יצירה שמורכבת מהמון-המון פריטים.

<נורית אשר פניג: אתם מכירים את עלי השלכת של קדישמן - יצירה אחת גדולה, שמורכבת מהמון פריטים.

<נורית אשר פניג: הוא לא מצליח למכור אותה בגלל גודלה בשלמותה, ונדרש כדי להתפרנס למכור אותה אחת-אחת.

<נורית אשר פניג: בסופו של דבר יוצרים ממנה אפילו תליון.

<נורית אשר פניג: זה קורה.

<נורית אשר פניג: יום-יום.

<נורית אשר פניג: אמן כזה לא יוכל להגן על יצירתו בזכויות יוצרים, אלא יידרש לפי חוק העיצובים.

<נורית אשר פניג: שוחחתי באחרונה עם לא מעט אומנים, סיפרתי להם על החוק הזה.

<נורית אשר פניג: אמרו לי: דורשים מאמן פלסטי להפוך למעצב.

<נורית אשר פניג: אמנים פלסטיים יוצרים מדם לבם, מנפשם.

<נורית אשר פניג: לא יהיה מצב שהם יגיעו לעורך דין או לעורך פטנטים כדי להגיש בקשת עיצוב.

<נורית אשר פניג: הם לא יצליחו לשלם את דמי האגרה.

איתן כבל: תודה.

איתן כבל: העניין ברור.

איתן כבל: בבקשה, אדוני.

איתן כבל: אני רוצה את עמדתך בעניין.

<איתי עצמון: אפתח ואומר שזו אכן סוגיה משפטית מאוד מורכבת, כפי שעמדו עליה היושבים כאן, מומחים ממני בדיני קניין רוחני, שהעלו טענות שחלקן שובות לב, ויש בהן צדק בעיניי.

<איתי עצמון: אני מזכיר שהסוגיה הזו של התיחום בין שתי מערכות הדינים – דיני זכויות יוצרים ודיני העיצובים לא נכללה בהצעת החוק הממשלתית כלל.

<איתי עצמון: בהצעת החוק הממשלתית תיקון סעיף 7 לחוק זכות יוצרים, אפילו לא נכתבו לגביו דברי הסבר.

<איתי עצמון: הוא נכלל במסגרת התיקונים הטכניים.

<איתי עצמון: הוצע לתקן כמה חוקים המפנים לפקודה או הנוקטים במונח מדגם, שהוחלף בחוק זה לעיצוב כך שיתאימו להוראות החוק המוצע, וזהו.

<איתי עצמון: כפי שאדוני אמר, בעקבות הדיונים כאן – אם איני טועה, כבר בדיון הראשון בהצעת החוק, בינואר 2016, נשמעו כאן טענות לגבי החפיפה בין שתי מערכות הדינים, ואדוני ביקש ממשרד המשפטים לבוא בדברים עם הנציגים ולנסות בכל זאת לתת מענה בהצעת החוק הזו לסוגיה.

<איתי עצמון: הנוסח שעבר כבר כמה וכמה גלגולים – גם בדיונים כאן, ואתמול דיברתי עם נציגי משרד המשפטים, ויש גם להם השגות או הצעות לעוד חידודים או שינויים בעקבות הערות שנשמעו, גם על הנוסח הזה שפורסם לדיון, שהוא, כפי שציינה עו"ד דניאל, שונה מהעמדה שהציג היועץ המשפטי לממשלה, כלומר יש פה שינוי לעמדה.

<איתי עצמון: מעבר לכך, אני חושב, בהמשך לטענות שנשמעו כאן, שההסדר שמציע כאן משרד המשפטים, גם הוא אינו נקי מספקות.

<איתי עצמון: אני שאלתי, כפי שציין עו"ד אפורי, מה לגבי פסל שמוצג במוזיאון, ונמכרים אחר כך העתקים או מיניאטורות או מוצרים אחרים שעושים שימוש ממש בדגמים מוקטנים של פסל – האם הוא אמור לאבד את זכות היוצרים?

<איתי עצמון: בעיניי זו תוצאה קשה.

<איתי עצמון: תוצאה אחרת נובעת מפסקה (2) של סעיף 7ב – יצירה שהיא ביטוי של דמות, אירוע או מקום.

<איתי עצמון: יש יצירות מופשטות, יש אומנות מודרנית שיכול להיות שלא תבוא בגדר הפסקה הזו.

<איתי עצמון: אני גם לא בטוח שהגדרת דמות, מספיק מחודדת כאן.

<איתי עצמון: שאלתי, למשל, האם דמות של האיש העומד ברמזור, אם עושים יצירת אומנות מודרנית, האם זו דמות?

<איתי עצמון: באנו בדברים עם משרד המשפטים, ולא הצלחנו לקבל תשובה.

<איתי עצמון: גם אצלנו עלו ספקות ושאלות לגבי ההסדר הזה.

<איתי עצמון: כיוון שאדוני הודיע שהדיון היום הוא הדיון האחרון בהצעת החוק, אנו לקראת סוף כנס הקיץ, והסוגיה הזו אכן מורכבת, וההסדר הזה, בין היתר, בהתחשב בכך שאין מודל אחד בעולם שאפשר לומר שהוא המודל הנכון או המקובל, שאפשר להיצמד אליו – זה מה שאני הבנתי מנציגי משרד המשפטים, שמומחיותם אמונה עליי, ואני חושב שהם עושים עבודה מצוינת.

<איתי עצמון: אני מודה שדעתי אינה נוחה מההסדר שמוצע כאן.

<איתי עצמון: אני חושש שהוא לא לגמרי בשל.

<איתי עצמון: ככל שאדוני מעוניין לסיים היום את הצעת החוק, אני לא חושב שההסדר כרגע שמוצע על-ידי משרד המשפטים, עם עוד תוספות ושינויים, שגם הם לא לגמרי הובהרו לי – הוא כרגע נכון להצבעה.

איתן כבל: אז מה אתה מציע?

<איתי עצמון: הצעת חוק העיצובים, למעט הנושא הזה, אושרה בוועדה.

<איתי עצמון: משרד המשפטים יכול בהחלט להתכבד ולכתוב הצעת חוק ממשלתית לתיקון חוק זכות יוצרים, שתבהיר את היחס בין שתי מערכות הדינים.

<איתי עצמון: זה דבר שניתן להביא לכאן, להפיץ תזכיר, לפרסם הצעת חוק ממשלתית.

עבד אל חכים חאג' יחיא: אתה אומר שהצעת החוק הזו לא פותרת את הבעיה הזו.

<איתי עצמון: אני אומר שיש פה פתרונות חלקיים, אבל גם הם לא נקיים מספקות, ונתתי דוגמאות למקרים שבדיוק כפי שציינו כאן המומחים לעניין, שלא בדיוק באים בגדר ההגדרות שמוצעות.

איתן כבל: מה שאתה מציע לנו, לפצל- - -

<איתי עצמון: אי-אפשר לפצל, אדוני.

איתן כבל: שנייה.

איתן כבל: אחת מן השתיים.

איתן כבל: אני יכול לאשר את זה, והתחייבות שלהם להגיש בתחילת המושב הבא תיקונים לעניין הזה.

איתן כבל: אני לא רוצה שבגלל הסיפא – את כל החוק.

איתן כבל: אני גם לא יודע מה יהיה עוד שלושה חודשים – ממשלה תהיה, לא תהיה.

<נעמה דניאל: יכול להיות שכבר יהיה פסק דין של בית המשפט העליון.

איתן כבל: זאת התקלה.

איתן כבל: אתם מתקילים אותי ביג טיים.

איתן כבל: אני באתי לכאן כדי לסיים היום את החוק, ואם אדוני אומר לי שהחוק מבחינתך לא בשל – אחת מן השתיים: או אנחנו שולפים את החוק הזה – אתה אומר לי שאי-אפשר.

<איתי עצמון: אי-אפשר, כי זה לא נכלל בהצעת החוק שפורסמה בקריאה ראשונה.

<איתי עצמון: אתה לא יכול לפצל את זה.

איתן כבל: אני אתך.

איתן כבל: אני רוצה פתרון.

איתן כבל: המשמעות היא אחת - אם אני לא מעביר את זה היום- - -

<איתי עצמון: אתה לא משנה את המצב המשפטי – העניין הזה נשאר לפתחם של אנשי משרד המשפטים.

<איתי עצמון: הנושא הזה לא מחויב המציאות לכלול אותו דווקא עכשיו, בנקודת זמן זו, בהצעת החוק העיצובים.

איתן כבל: אני מבין מה שאתם אומרים, אבל מבחינתי, אני רוצה לומר לכם מה יותר גרוע באיזון.

איתן כבל: הרי בסוף זה עניין של איזונים.

איתן כבל: אני רוצה להזכיר לכם, שקודם כל מלכתחילה זה לא היה אמור להיות חלק מהסיפור.

איתן כבל: באו אפורי, חגי ואחרים, והעלו בפנינו את הטענות שלהם.

איתן כבל: אמרתי: חברות וחברים – אני מדבר אתכם על לפני למעלה מחצי שנה, יותר - שנה וחצי.

איתן כבל: שלחתי אתכם, ישבתם, כי זה חוק כבד.

איתן כבל: היה ברור לי בשלב מסוים שאין כאן צדק מוחלט.

איתן כבל: היה לי חוק כזה, חוק מידע גנטי, שבשלב מסוים אמרנו – גם אל מול המשנה ליועץ למשפטי, היועץ המשפטי לממשלה, הרבנים הראשיים, שאין סוף.

איתן כבל: כל אבן שנרים, מייצרת אבן חדשה שצריך לחשוש מלהרים אותה.

איתן כבל: ונראה לי שבנסיבות האלה אין גבול לא למיניאטורה ולא לעניין האחר.

איתן כבל: בדיונים הקודמים אמרנו: חברים, צריך לבחור מודל.

איתן כבל: אוהבים אותו יותר, אוהבים אותו פחות - אבל ללכת על קו.

איתן כבל: משרד המשפטים – ואני אומר את זה בלי לקבוע עמדה – בא והניח לפתחנו מודל, שגם הוא עבר שינויים.

איתן כבל: הוא כבר שופצר.

איתן כבל: החשש הכבד שלי הוא בעניין הזה.

איתן כבל: מה אני אומר – אם התיקון הזה הוא נכון - נכון, הוא לא שלם, צריך להוסיף לו ולתקן אותו.

איתן כבל: באיזון הזה של גריעת – השארת המצב המשפטי כמו שהוא- - -

<איתי עצמון: לעת עתה, עד שמשרד המשפטים יביא- - -

<נעמה דניאל: צריך גם לומר שבית המשפט העליון עוד לא נתן פסק דין.

<איתי עצמון: אבל אנחנו עובדי בית המחוקקים.

<איתי עצמון: ודאי.

איתן כבל: אני מזכיר - בית המשפט מקבל החלטות לעתים כאילו אנחנו לא קיימים, ואנחנו מקבלים החלטות כאילו הוא לא קיים - לא במובן של ההתעלמות.

<איתי עצמון: במובן שהמחוקק יכול להכריע, ובית המשפט יצטרך לפעול לפי הכרעת המחוקק, בכל מקרה.

איתן כבל: נכון.

איתן כבל: יכול גם להיות, שההחלטה שלנו תסייע לבית המשפט לקבל הכרעה.

איתן כבל: הרי הם לא חיים עכשיו בחלל החיצון.

איתן כבל: גם הם יודעים שאנחנו עוסקים בסוגיה המונחת כאן לפנינו, ויכול להיות שההחלטה כאן תסייע לבית המשפט לקבל החלטה.

איתן כבל: עברנו פה כברת דרך ארוכה.

איתן כבל: מה אני אומר – שבעצם אין כאן מצב – ממה אני מוטרד – שגם אם ניתן לזמן, ונביא הצעה קצת יותר משופרת, היא לעולם לא תהיה שלמה, כי זה נושא שלא יכול להיות שלם.

איתן כבל: שום נושא לא יכול להיות שלם.

איתן כבל: לא יכול.

איתן כבל: כל דבר שאנחנו נוגעים בו, לא יכול להיות שלם.

איתן כבל: זו דעתי.

איתן כבל: אם אתם חושבים בצורה חד-משמעית שלא ראוי להביא את זה- - -

<איתי עצמון: לא-לא ראוי, אדוני.

<איתי עצמון: אני חושב שדעתי היתה נוחה יותר אם הנושא הזה היה נכלל בהצעת החוק הממשלתית, שבכל זאת עוברת תהליכי דיון ועיבוד מקדימים בתוך משרדי הממשלה עם הגורמים המקצועיים, והיה מגיע לכאן הסדר.

<איתי עצמון: כמובן שניתן, והוועדה תמיד מציעה תיקונים, אבל הנושא הזה בכלל לא- - -

איתן כבל: אבל זה הובא לבקשתנו.

איתן כבל: התקיים כאן דיון.

איתן כבל: נדבר גם גלוי.

איתן כבל: פה הדיונים הרבה יותר עמוקים ממה שמתקיימים בחלק ניכר ממשרדי הממשלה.

איתן כבל: נשים את הדברים על השולחן.

איתן כבל: הלוואי ובמשרדי הממשלה היו מקיימים דיונים בטרם הביאו לנו חקיקה יחסית – ואמרתי את זה לכבודכם – החקיקה בנושא כל כך כבד היתה ברמה מאוד יחסית גבוהה לחקיקה שהממשלה רגילה להניח כאן בפנינו.

איתן כבל: לפעמים זה נראה כמו מתמחה באיזה משרד עורכי דין שישב לכתוב חקיקה.

איתן כבל: אני אומר את זה בצורה מאוד ברורה.

<איתי עצמון: לא במקרה הזה.

<איתי עצמון: הם עשו עבודה מצוינת.

איתן כבל: אמרתי.

איתן כבל: אני אומר את זה ממקום אחר, דווקא בנושא כל כך כבד ומשמעותי, ועשיתם עבודה יוצאת מן הכלל.

איתן כבל: אאפשר משפט, ואני אציע להצביע.

איתן כבל: אני חושב שצריך להצביע על זה.

איתן כבל: אם נראה בתהליך, שהוא לא מספיק טוב, המחוקק, משרדי ממשלה, משרד המשפטים ייאות וייתן את תיקוניו לעניין.

עבד אל חכים חאג' יחיא: אנחנו יכולים לקבל התחייבות, והיא יכולה להיות ממומשת?

איתן כבל: עזוב.

איתן כבל: הרי ברור שגם החוק הקיים הוא לא טוב.

איתן כבל: בקשה, מר אפורי.

<תמיר אפורי: אני רוצה להקריא לפרוטוקול משפט של 11 מילים, שהוא תופר את כל העניין, ואפשר להכניס אותו לחוק, והכול יהיה בסדר: יצירה שהיה לה קיום עצמאי ככזו לפני ששימשה בסיס לעיצוב.

<תמיר אפורי: זה הכול.

<איתי עצמון: איך תגדיר קיום עצמאי?

<תמיר אפורי: זה פותר את כל הבעיה.

<תמיר אפורי: זה אומר שהיא נוצרה כיצירה.

<תמיר אפורי: לא נוצרה כעיצוב.

<איתי עצמון: איך תעשה את ההבחנה – לפי הכוונה?

<איתי עצמון: לפי הדרך שבה היא נוצרה?

<תמיר אפורי: יש טוב מאוד?

<איתי עצמון: לא, אבל אתה מכיר חקיקה.

<תמיר אפורי: החוק כרגע, כפי שהוא, בלי הוראת סל, שיצירה שהיתה קיימת, ושעושים ממנה מוצרים, עדיף לא לעשות דבר גרוע, כי אנחנו מכירים את המערכת.

<תמיר אפורי: הם לא יצביעו, לא יגישו.

<תמיר אפורי: הם ישאירו את החוק הגרוע הזה לעוד מאה שנה.

<תמיר אפורי: אני חושב שצריך להוסיף- - -

איתן כבל: תודה.

איתן כבל: אומר לכם ממה אני מוטרד.

איתן כבל: אני רוצה לסיים את זה, אבל כשאומר לי היועץ המשפטי שלי, שיכולה להיות פגיעה בזכויות - מזה אני מוטרד.

איתן כבל: אחת מן השתיים: או אתם יודעים לתת לי משפט שיודע לבלוע את הצפרדע הזה, ואנחנו משאירים את החלק הזה, או אני מוריד את כל הפרק הזה ותצטרכו לתת לי אותו מתוקן.

<חגי נצר: - - -

איתן כבל: די.

איתן כבל: חגי, תודה.

איתן כבל: יש פה אנשי משרדי הממשלה, יכולים לתת לי תשובה.

<הווארד פולינר: ניסינו להגיע למצב מאוזן מכל הכיוונים.

<הווארד פולינר: אני לא בטוח שיש אפשרות להגיע למשהו שמרצה את כולם.

<הווארד פולינר: תמיד יש צד אחד או אחר, שמרגיש שהוא מפסיד משהו.

<הווארד פולינר: לדעתנו, מה שהגשנו הוא מאוזן, והוא מספק אחוזים גבוהים של כל הסחורה שכל אחד רוצה, אז אני לא בטוח שנוכל להגיע למשהו מושלם מבחינת כל אחד.

<הווארד פולינר: לכן אנחנו תומכים במה שהגשנו.

<הווארד פולינר: כמובן, נקבל את ההכרעה של הוועדה, ואם אנחנו מורידים את הסעיף הזה, תהיה ההכרעה של בית המשפט, ונוכל ללמוד את המצב אחרי ההכרעה של בית משפט, לבדוק מה אנחנו רוצים לעשות הלאה – או נמשיך עם ההכרעה של בית המשפט העליון ונחיה עם זה, או נצטרך לעשות תיקון נוסף.

<הווארד פולינר: אבל אני מודה שהתיקון- - -

איתן כבל: תודה.

<חגי נצר: זה משפטים מחוזיים.

<חגי נצר: תענה לגופו של דבר – למה לתלת-ממד לא ו- - -

איתן כבל: אני כבר בסיכום.

איתן כבל: זהו, סיימתי.

איתן כבל: דעתך- - -

<חגי נצר: לא דעתי.

איתן כבל: לא מעניין אותי מה אדוני אומר.

איתן כבל: בבקשה.

איתן כבל: יש לנו קילומטראז'.

איתן כבל: בבקשה.

איתן כבל: ברשותך, אין דעתי נוחה שיש פה פגיעה בגורמים שאני עדיין לא יודע לתת עליהם את התשובה.

עבד אל חכים חאג' יחיא: השאלה אם אנחנו יכולים להוריד את הסעיף הזה.

איתן כבל: כן.

איתן כבל: הוא לא נכלל בכחול.

איתן כבל: אין לנו בעיה.

<איתי עצמון: האופציה השנייה היא כן לתקן את סעיף 7 אבל רק לעניין המינוח, כלומר בסעיף 7 לחוק זכות יוצרים לתקן את כותרת השוליים ואת הסעיף עצמו כך שייווסף עיצובים לאזכור של מדגמים, והתיקון של סעיף 60, שלא קשור לנושא הזה.

<איתי עצמון: אותו בכל מקרה אני מבין שמשרד המשפטים מבקש- - -

<תמיר אפורי: אדוני צריך לדעת, כבוד היושב-ראש, שכשמשנים את המילה מדגם, לפי החוק הקודם, למילה עיצוב- - -

<איתי עצמון: מוסיפים.

<תמיר אפורי: יש שינוי גדול בתפישה, כי החוק החדש מאפשר עיצובים בצורה הרבה יותר רחבה.

<חגי נצר: - - -

איתן כבל: חגי, אני לא אאפשר אפילו רבע מילה.

איתן כבל: לא אאפשר.

איתן כבל: זה כבר בהתחפרות.

איתן כבל: החלטתי – נוציא את כל החלק הזה.

<חגי נצר: אבל זה הכי גרוע.

<חגי נצר: שיוצהר שהמצב הקיים נשאר אותו דבר.

איתן כבל: לא.

איתן כבל: חגי, תקשיבו טוב.

איתן כבל: אתם לא יכולים כל הזמן שתהיה חצי יללה, כלומר היללה תרד רק אם תקבל את כל תאוותך.

איתן כבל: אני החלטתי להשאיר את המצב כמו שהוא, עם התיקונים.

איתן כבל: בית המשפט העליון יפסוק את פסיקתו.

איתן כבל: בעקבותיה משרד המשפטים יישב וילמד את הטעון למידה.

איתן כבל: אני לא רוצה לייצר פגיעה, גם שלא התכוונתי אליה.

איתן כבל: אני אומר את זה בצורה מאוד- - -

<תמיר אפורי: - - -

איתן כבל: מר אפורי, אתה יכול להגיד לאנשים שלך שישכרו אותך לעוד קדנציה עד שיסיימו.

איתן כבל: אני לא יכול יותר.

איתן כבל: יש פה עניין שאני צריך לייצר מצב שהוא הכי קרוב למה שאני מרגיש שהוא נכון.

איתן כבל: אין פה שלמות.

עבד אל חכים חאג' יחיא: השאלה מה עמדת משרד המשפטים.

איתן כבל: אמרו את עמדתם.

איתן כבל: אני מעלה להצבעה.

לאה ורון: חבר הכנסת ברושי מצביע במקום חברת הכנסת איילת נחמיאס ורבין.

<חגי נצר: ההימנעות לא פותרת את הבעיה- - -

איתן כבל: תודה.

<איתי עצמון: אני חייב לומר על מה הוועדה כרגע מצביעה – על תיקון המינוח בסעיף 7 במסגרת התיקונים הטכניים שבכל מקרה מתחייבים מחקיקת חוק העיצובים, ופסקה (3), תיקון סעיף 60 לחוק זכות יוצרים, כפי שהוקרא.

איתן כבל: תודה.

איתן כבל: אני מעלה להצבעה.

איתן כבל: מי בעד – ירים את ידו.

איתן כבל: הצבעה בעד השינויים – פה אחד השינויים אושרו.

איתן כבל: תודה.

<נעמה דניאל: יש לנו צ'ופצ'יק בסעיף 122 – על פעולה שנעשתה לפני יום התחילה לא יחולו הוראות סעיפים 110(3), 113(1), 113(5), 113א, 113ב ו-118 – זה יהיה רק 3, כי 118 1 ו-4 בוטלו.

<נעמה דניאל: זה אומר שהסעיף של השמדת נכסים, אמנם הוא נכנס לתוקף מיידית, אבל על הפרות שבוצעו לפני שהחוק נכנס לתוקף, אי-אפשר יהיה להשמיד.

איתן כבל: תודה.

איתן כבל: מי בעד?

איתן כבל: הצבעה בעד השינויים – פה אחד השינויים אושרו.

איתן כבל: תודה, אושר.

איתן כבל: הצעת החוק אושרה בקריאה שנייה ושלישית.

איתן כבל: אני רוצה לומר כמה מילים, ברשותכם.

איתן כבל: קודם כל, אני רוצה להודות לכולכם.

איתן כבל: אני אומר את זה מעומק הלב – לכל מי שעסק ועשה במלאכה, ממניחי הצעת החוק - לך, נעמה, בראש ובראשונה, ולך הווארד ממשרד המשפטים, שבסוף-בסוף הבאתם תחת ידכם יחסית עבודה שהיא לא פשוטה, קשה, מורכבת מאוד.

איתן כבל: אני מודה לכם מאוד-מאוד על עניין הזה.

איתן כבל: לכל נציגי משרד המשפטים, לעו"ד אסא קלינג ולמחליפו אופיר אלון, לאנשי רשות הפטנטים.

איתן כבל: יש פה חבורה מכובדת שמייצגים את עצמם, אבל גם ייצגו אחרים אחר כך, וזה בסדר גמור.

איתן כבל: לאנשי קליל שנלחמו ונתנו את המלחמה שלהם, ובכלל לכל מי שייצג גם את הציבור ואת עמדת הציבור.

איתן כבל: לחבר הכנסת חאג' יחיא.

איתן כבל: זה לא מהצעות החוק המלהיבות.

איתן כבל: אני התאהבתי בחוק, אבל אני אומר את זה ממקום שהוא לא כל כך פשוט וקל.

איתן כבל: אני גם אומר לעורכי הדין האחרים, שאולי לא קיבלתם מלוא תאוותכם, אבל אני מודה לכם על שסייעתם לנו להוציא אולי את התוצאה הטובה ביותר תחת ידינו - עוד ימים כמובן יגידו.

איתן כבל: אני באמת מתרגש מהחוק הזה.

איתן כבל: זה לא חוק שכתבו עליו, זה לא חוק שחברי כנסת מתהדרים בו או יכולים לספר לנכדיהם.

איתן כבל: זה לא משהו צבעוני ותוסס, אבל בשורה התחתונה זה חוק – כפי שאמרתי, מעטים החוקים שאתה יכול לומר: חוקקנו חוק למאה שנים קדימה.

עבד אל חכים חאג' יחיא: אני מבקש רשות דיבור.

איתן כבל: כבר אתן לאדוני.

איתן כבל: אני רוצה להודות ללאה מנהלת הוועדה על כל מה שהיא עושה תמיד ובכל זמן.

איתן כבל: אני באמת רוצה להודות לך, איתי.

איתן כבל: אני מחזיק ממך, ובגדול.

איתן כבל: תודה על העבודה המאומצת, אתה הובלת את החוק לאורך כל הדרך, וזה החוק השני או השלישי הגדול שאתה ואני מובילים יחד, ותודה לך.

איתן כבל: לך, אביגל, שאנחנו יותר ויותר מוצאים עצמנו עובדים בקרבה על חקיקה.

איתן כבל: אני מודה לך מקרב לב על העצות החכמות ועל התוספות שאין לי ספק שעשו את החקיקה ואת החוק הזה לחוק טוב יותר ונכון, וכן, אנחנו נכנסנו למשפחה מצומצמת שעוסקת בתחום מאוד מצומצם, אבל השפעתו על היום-היום שלנו היא בלתי-ניתנת להסבר אפילו.

איתן כבל: אנשים לא מבינים כמה החקיקה שמונחת לפנינו עוסקת כמעט בכל תחום בחיינו בלי שאנחנו אפילו יודעים לשים לב.

איתן כבל: לפעמים דברים שאנחנו רואים אותם כל כך כברורים מאליהם, מהציור של פופאי ועד קומיקס ועד פסל ועד שאתה מסתובב בשוק של ראש העין, ורואה מוצרים שאתה יודע שמישהו גוזל פרנסתו של מישהו אחר בכל אשר הוא מפרסם.

איתן כבל: אני מודה לכם מעומק הלב.

איתן כבל: תודה.

איתן כבל: ניפגש במליאה בקריאה שנייה ושלישית.

איתן כבל: בבקשה.

<נעמה דניאל: אני מבקשת כמה מילים גם.

<נעמה דניאל: אני ודאי מתרגשת גם, ואנחנו רוצים מאוד להודות לכבוד היושב-ראש הוועדה, גם לחברי הוועדה על החוק הזה, שאנחנו חושבים שהוא חשוב, ויעשה דברים מאוד טובים.

<נעמה דניאל: תודה רבה לייעוץ המשפטי של הוועדה, לאיתי ולאביגל, ולמזכירות, שעשתה מעל ומעבר, ותודה גם לכל השותפים הטבעיים שלנו – לרשות הפטנטים, למחלקת ייעוץ וחקיקה שהיתה שם מאחורי הקלעים, לטלי רווה שעבדה על הנוסח, וגם לכל מי שהגיע לוועדה והציג את עמדתו, גם אם אנחנו לא תמיד מסכימים.

<נעמה דניאל: אני חושבת שהדיון הזה מאוד חשוב, ואני חושבת שעשינו פה משהו טוב ביחד.

<נעמה דניאל: תודה.

איתן כבל: תודה.

איתן כבל: את אלופה.

איתן כבל: תודה רבה, הישיבה נעולה.